Diari Oficial de la Generalitat Valenciana


Sumari del DOGV 5417, del 29-12-2006 (2006/15742)

ORDE de 26 de desembre de 2006, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes al sector equí a la Comunitat Valenciana per al seu foment i desenrotllament.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/15656


Data del document
:   26-12-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * explotació agrària
    * suport econòmic
    * legislació
    * empresa privada
    * equí

ORDE de 26 de desembre de 2006, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes al sector equí a la Comunitat Valenciana per al seu foment i desenrotllament. [2006/15166]  
El sector ramader equí va adquirint gran importància a la Comunitat Valenciana, no sols en l'àmbit relacionat amb la producció primària sinó també amb altres sectors empresarials, des del turisme rural fins a activitats esportives, culturals, educatives i fins i tot terapèutiques.   
En el Reial Decret 1200/2005, de 10 d'octubre, s'establix la base normativa de les ajudes estatals destinades al sector equí. D'acord amb l'article 12 d'este reial decret, correspon a la Comunitat Valenciana convocar les subvencions i determinar diversos aspectes de la seua tramitació, com ara el termini de presentació de les sol.licituds d'ajuda i l'òrgan competent per a la seua tramitació i resolució, entre altres.  
En l'Orde de 21 de febrer de 2006, de la Conselleria d'Agricultura, Pesca i Alimentació, es van establir les bases reguladores de les ajudes al sector equí en l'àmbit de la Comunitat Valenciana.  
L'experiència adquirida en la tramitació d'estes ajudes durant l'exercici passat fa necessari incorporar la Resolució de 18 d'abril, del conseller d'Agricultura, Pesca i Alimentació, per la qual es modifiquen determinats aspectes puntuals de l'Orde de 21 de febrer, a les bases reguladores amb caràcter permanent.  
Per tot això, a proposta del director general d'Investigació, Desenrotllament i Innovació Agropecuària,   
ORDENE  
Article primer  
S'establix, com a annex d'esta disposició, el procediment de concessió i pagament de les ajudes estatals aprovades per mitjà del Reial Decret 1200/2005 per a la seua aplicació al sector equí de la Comunitat Valenciana.  
Article segon  
Es convoquen, per a l'exercici 2007, les ajudes a què es fa referència en l'article primer.  
Tal com es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gastos, la concessió de les ajudes estarà condicionada a l'existència en els pressuposts de 2007 de crèdit adequat i suficient per a això.  
Segons esta mateixa orde, tots els actes dictats en els expedients de gasto anticipat s'entendran condicionats al fet que, quan es dicten les resolucions de concessió definitiva subsistisquen les mateixes circumstàncies de dret i fet existents en el moment en què es van produir aquells actes.  
Disposició addicional  
Primera  
Les ajudes regulades en esta orde es concediran a càrrec de les aplicacions pressupostàries següents: línia T 3082000 del capítol IV, per una quantia global màxima estimada de 50.000 €, i línia T 4746000 del capítol VII, per una quantia global màxima estimada de 44.000 €.  
S'establix una quantia addicional estimada de 56.000,00 euros en la línia T 4746 del capítol VII. L'efectivitat d'esta quantia addicional quedarà condicionada a la declaració de disponibilitat en el cas de tramitar-se i aprovar-se la generació de crèdit corresponent.  
Segona  
El termini de presentació de sol.licituds per a l'exercici 2007 serà d'un mes a partir de la publicació de la present orde.  
Disposició derogatòria  
Queda derogada l'Orde de 21 de febrer de 2006, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes al sector equí a la Comunitat Valenciana per al seu foment i desenrotllament.  
Disposicions finals  
Primera  
Es delega en el director general competent en matèria de ramaderia la concessió i denegació de les ajudes previstes en esta orde.  
Segona  
Es faculta el director general competent en matèria de ramaderia per a dictar les disposicions necessàries per al desplegament i compliment d'esta orde.  
Tercera  
Esta norma entrarà en vigor l'endemà de la publicació en el Diari Oficial de la Generalitat.  
València, 26 de desembre de 2006  
El conseller d'Agricultura, Pesca i Alimentació  
Juan G. Cotino Ferrer  
ANNEX  
Procediment de concessió i pagament de les subvencions destinades al sector equí a la Comunitat Valenciana per al seu foment i desenrotllament  
Apartat primer. Objecte de l'ajuda  
S'establix una línia d'ajudes destinades al sector equí de la Comunitat Valenciana per al seu foment i desenrotllament.  
Pel que fa a definicions, caldrà ajustar-se a les disposicions de l'article 2 del Reial Decret 1200/2005, de 10 d'octubre, pel qual s'establixen les bases reguladores de les subvencions estatals destinades al sector equí.  
Apartat segon. Beneficiaris i condicions dels beneficiaris  
Els beneficiaris de les línies d'ajuda i les condicions que han de complir seran els establits en els capítols II i III del Reial Decret 1200/2005.  
Apartat tercer. Gastos subvencionables i imports de les ajudes  
Les activitats subvencionables de l'ajuda seran les establides en els capítols II i III del Reial Decret 1200/2005, atesos als criteris de priorització establits en el present apartat.  
La quantia i intensitat màxima de les ajudes previstes en el capítol II són les que s'establixen en els articles 5, 6, 7 i 8 del Reial Decret 1200/2005 esmentat.   
Quant a les ajudes previstes en el capítol III del Reial Decret 1200/2005 mencionat, el percentatge d'ajuda pública serà del 40% de la inversió a zones no desfavorides i el 50% de la inversió a zones desfavorides, sempre dins dels límits establits en l'article 10.2 del Reial Decret 1200/2005.  
Anualment es fixaran els imports globals màxims pels quals es podran concedir estes ajudes i les línies dels pressuposts generals de la Generalitat Valenciana a què s'imputarà cada grup d'ajudes.  
Si el conjunt de les ajudes sol.licitades supera els fons disponibles, es tindran en compte els criteris de priorització següents:  
1r. Ajudes establides en el capítol II, article 4, punt 1c del Reial Decret 1200/2005; associacions i agrupacions de productors d'equins.  
2n. Ajudes establides en el capítol II, article 4, punt 1a del Reial Decret 1200/2005; Empreses equines dedicades a la producció i cria d'èquids.  
3r. Ajudes establides en el capítol II, article 4, punt 1b del Reial Decret 1200/2005; petites i mitjanes empreses agràries equines dedicades a la transformació i comercialització de carn de cavall.  
4t. Ajudes establides en el capítol III del Reial Decret 1200/2005; petites i mitjanes empreses no agràries i altres institucions.  
Així mateix, si no hi ha fons disponibles per a totes les sol.licituds del mateix grup, segons l'orde establit adés, s'ordenaran estes sol.licituds d'acord amb l'orde de prelació d'activitats subvencionables que es disposa en l'annex II.  
En el cas que no hi haja fons disponibles entre diverses sol.licituds dins de la mateixa activitat subvencionable, segons l'orde establit en l'annex II, tindran preferència les sol.licituds d'empreses que acrediten ocupar un percentatge major de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar-ne un percentatge major durant l'àmbit temporal de duració de la subvenció. En cas d'empat, s'ordenaran les sol.licituds segons data de registre d'entrada, i es procedirà al prorrateig si hi ha diverses sol.licituds amb la mateixa data de registre d'entrada per a les quals no hi haja disponibilitat pressupostària.  
Apartat quart. Presentació de sol.licituds  
Les sol.licituds d'ajuda es formalitzaran en instància degudament emplenada subscrita pel titular de l'explotació o pel representant legal que corresponga, dirigida al director general competent en matèria de ramaderia de la Conselleria d'Agricultura, Pesca i Alimentació.   
La sol.licitud es registrarà amb anterioritat a l'inici de la realització de la inversió o activitat per a les quals se sol.licita l'ajuda.  
Les sol.licituds es presentaran preferentment a qualsevol de les oficines de la Conselleria d'Agricultura, Pesca i Alimentació de la Comunitat, dins del termini establit en cada convocatòria anual, sense perjudici que es presenten als llocs i pels mitjans prevists en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i aniran acompanyades de la documentació següent:  
a) Documentació genèrica:  
1r. Documents acreditatius de la personalitat i la capacitat del sol.licitant; còpia compulsada del DNI del sol.licitant, quan este siga persona física, i còpia compulsada de la cèdula d'Identificació fiscal quan tinga personalitat jurídica. La capacitat d'obrar es realitzarà per mitjà d'escriptura o document de constitució, estatuts o acte fundacional en què constaran les normes per les quals es regula la seua activitat, inscrits, si és el cas, en el registre oficial corresponent.  
2n. Documents acreditatius de la representació; els que hi compareguen i firmen les sol.licituds de subvenció en nom d'un altre presentaran l'acreditació d'esta representació. La persona amb poder suficient a l'efecte de representació haurà d'adjuntar-hi còpia compulsada del seu DNI.  
3r. Declaració responsable de no trobar-se sotmés als supòsits de prohibició per a ser beneficiari, segons les disposicions de l'article 13 de la Llei 38/2003, General de Subvencions.  
4t. Declaració responsable del sol.licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
5é. Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en què han d'efectuar-se els pagaments, en cas d'altes, baixes o modificacions de les dades que hi ha en el sistema d'informació comptable de la Generalitat.  
6é. Acreditar la viabilitat econòmica de l'empresa beneficiària de l'ajuda i trobar-se al corrent de les obligacions fiscals i amb la Seguretat Social que corresponguen d'acord amb la normativa vigent.  
7é. Una memòria descriptiva de les activitats a desplegar i de la inversió a realitzar, inclòs un pressupost desglossat i/o factures proforma.  
A este efecte, quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol.licitar com a mínim tres ofertes de diferents proveïdors que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no hi haja en el mercat prou nombre d'entitats que el subministren o presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.  
8é. Declaració expressa responsable sobre concessió o sol.licitud d'altres ajudes per a la mateixa finalitat procedents de qualssevol administracions o ens públics o privats, nacionals o internacionals, i assenyalar-ne l'import i l'entitat concedent.  
9é. Qualsevol altra documentació que, si és el cas, s'establisca en les resolucions anuals de convocatòria.   
b) Documentació especifica. Farà especial referència a aquells aspectes que, segons l'ajuda sol.licitada, calga preveure i/o acreditar d'acord amb allò que s'establix en els articles 5, 6, 7 i 10 del Reial Decret 1200/2005 esmentat.  
La documentació que s'adjunte a la sol.licitud haurà de presentar-se en document original, juntament amb el qual se'n podrà presentar còpia per a la seua autenticació.  
La presentació de la sol.licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana) i davant la Seguretat Social.  
Apartat cinqué. Procediment de concessió  
La instrucció del procediment de concessió de subvencions i l'emissió de la proposta de resolució corresponen al Servici d'Innovació i Tecnologia Ramadera de la Conselleria d'Agricultura, Pesca i Alimentació, que realitzarà d'ofici totes les actuacions que trobe necessàries per a la determinació, el coneixement i la comprovació de les dades en virtut de les quals ha de formular-se la proposta de resolució, i que remetrà a l'òrgan col.legiat un informe d'avaluació de les sol.licituds.  
Quan l'import de la subvenció de la proposta de resolució provisional siga inferior al que figura en la sol.licitud presentada, es podrà instar del beneficiari la reformulació de la seua sol.licitud per a ajustar els compromisos i les condicions a la subvenció atorgable. Una vegada que la sol.licitud meresca la conformitat de l'òrgan col.legiat, es remetrà amb tot allò actuat a l'òrgan competent perquè dicte la resolució. En tot cas, la reformulació de sol.licituds haurà de respectar l'objecte, les condicions i la finalitat de la subvenció, així com els criteris de valoració establits respecte de les sol.licituds o peticions.  
A la vista de l'informe d'avaluació, l'òrgan col.legiat realitzarà la proposta de concessió de les ajudes. Este òrgan estarà integrat per tres membres: el cap del Servici de Producció i Sanitat Animal, el cap del Servici d'Innovació i Tecnologia Ramadera i el cap de la Secció de Foment Ramader.  
El conseller d'Agricultura, Pesca i Alimentació, a la vista de la proposta de resolució i de l'informe de l'òrgan col.legiat, resoldrà sobre la concessió d'estes ajudes per al desplegament d'alguna o de totes les activitats destinades al sector equí per a les quals s'haja sol.licitat ajuda, esgotant la via administrativa. Esta resolució haurà de ser notificada al sol.licitant.  
Si no es produïx la notificació de la resolució en el termini de sis mesos comptadors des de la publicació de cada convocatòria anual, en la qual s'haurà indicat també l'import global màxim i les línies de subvenció que les financen per a l'exercici respectiu, es considerarà que la sol.licitud queda desestimada.  
Apartat sisé. Realització de la inversió, procediment de control i pagament de les ajudes  
Les inversions i reformes seran realitzades i justificades davant de l'administració fins al dia 31 d'octubre de cada exercici pressupostari per al qual haja sigut concedida la subvenció per mitjà de compte justificatiu, en què s'inclourà la declaració de les activitats realitzades que han sigut finançades amb la subvenció i el seu cost amb el desglossament de cada un dels gastos produïts; caldrà adjuntar-hi les factures de tercers corresponents a estes, així com els seus justificants bancaris de pagament.  
Quan les activitats hagen sigut finançades, a més de la subvenció, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació de tals fons a les activitats subvencionades.  
En el supòsit d'adquisició de béns immobles, a més dels justificants establits en el primer paràgraf, ha d'aportar-se certificat de taxador independent degudament acreditat i inscrit en el registre oficial corresponent.  
La presentació dels documents anteriors es realitzarà a les oficines de la Conselleria d'Agricultura, Pesca i Alimentació, al marge de la possibilitat que es presenten als llocs i pels mitjans prevists en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Una vegada finalitzades totes les inversions, l'interessat haurà d'aportar una comunicació de finalització de la inversió, en què s'inclourà una memòria final on es valorarà el projecte realitzat en els termes establits en el primer paràgraf del present apartat, així com el grau de compliment dels objectius prevists.  
Els beneficiaris de les ajudes previstes en la present orde hauran de destinar els béns al fi concret per al qual es concedix la subvenció durant, almenys, cinc anys en cas de béns inscriptibles en un registre públic, i almenys durant dos anys per a la resta de béns.  
A la vista dels justificants aportats, l'òrgan competent autoritzarà el pagament de les ajudes pels conceptes prevists en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures o els projectes aportats.  
Els servicis tècnics de la Conselleria d'Agricultura, Pesca i Alimentació duran a terme una inspecció de les sol.licituds per a comprovar el compliment de les condicions exigides a estes en la present orde.  
Apartat seté. Procediment de pagament parcial  
En totes les ajudes referides en esta orde es podran realitzar pagaments fraccionats parcials, amb justificació prèvia de la realització de la inversió corresponent, fins a un màxim del 60% de la subvenció total concedida per a eixe exercici.  
La justificació es realitzarà per mitjà de la presentació dels certificats corresponents i d'acord amb l'apartat sisé d'esta orde.  
Apartat huité. Compatibilitat de les ajudes  
A l'efecte de compatibilitat de les ajudes regulades en esta orde, caldrà ajustar-se a les disposicions de l'article 14 del Reial Decret 1200/2005.  
Apartat nové. Reintegrament de quantitats indegudament percebudes  
Segons s'establix en l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos que es preveuen allí.  
Quan la falta de justificació del gasto subvencionable siga parcial, el reintegrament de la subvenció serà el que corresponga a estos gastos no justificats, sempre que el compliment de la subvenció s'aproxime de forma significativa a la satisfacció dels compromisos adquirits.   
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat desé. Revisió  
A l'efecte de la revisió de les ajudes regulades en esta orde, caldrà ajustar-se a les disposicions de l'article 17 del Reial Decret 1200/2005 esmentat.  
Apartat onzé. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
ANNEX II  
Prelació d'activitats subvencionables  
1. Ajudes a associacions i agrupacions de productors d'èquids.  
1.1. Assistència tècnica a les entitats associatives i agrupacions de productors d'èquids que es constituïsquen o que amplien significativament les seues activitats.   
1.2. Implantació de programes de qualitat voluntaris o de sistemes de producció diferenciada, denominacions de qualitat i producció ecològica.  
1.3. Implantació de programes de maneig zootècnic i sanitari en les explotacions equines aprovats per l'autoritat competent que comprenguen aspectes relacionats amb la millora de la qualitat i sanitat de les produccions equines.   
1.4. Implantació de tècniques o pràctiques innovadores en l'àmbit de la cria equina de producció de carn (engreix en comú, centres de normalització, tipificació canals, etc.).  
1.5. Realització de cursos de formació en producció equina relacionats amb la producció i cria d'èquids en el nivell d'explotació.  
1.6. Celebració i assistència a certàmens, fires o exposicions la finalitat dels quals siga el foment i la promoció de l'equí i els seus productes i servicis, sempre que no es troben inclosos en l'àmbit d'aplicació de l'Orde de 17 de març de 1988, del Ministeri d'Agricultura, Pesca i Alimentació, per la qual s'actualitzen i es regulen els certàmens ramaders de raça pura, de caràcter nacional i internacional, i es fixen els estímuls a la participació en estos.  
1.7. Campanyes per a la promoció i difusió del consum de carn de cavall i de les seues qualitats nutricionals.  
1.8. Aplicació de servicis en comú i inversions en comú, com les previstes en l'article 5.2a del Reial Decret 1200/2005, de 10 d'octubre, o, quan es tracte d'associacions o agrupacions que es constituïsquen o que amplien significativament les seues activitats, el lloguer de locals apropiats i l'adquisició de material, inclosos ordinadors per a l'aplicació dels programes.  
2. Ajudes a inversions en empreses equines dedicades a la producció i cria d'èquids.  
2.1. La construcció, l'adquisició i la millora de béns immobles per a la seua adaptació a la cria i l'estabulació d'èquids, inclosos el condicionament de parcel.les per a l'exercici de l'activitat ramadera amb l'espècie equina, la construcció i rehabilitació de tanques perimetrals, la construcció de recintes de maneig, mànegues de contenció, refugis, etc.  
2.2. La primera adquisició d'animals de l'espècie equina en el cas de la primera instal.lació com a explotació ramadera equina, inclosos els reproductors registrats en llibres genealògics o equivalents i l'adquisició de dosis seminals i la seua aplicació en l'explotació a fi de millorar la qualitat genètica.  
2.3. La compra o l'arrendament amb opció de compra de nova maquinària i equip, inclosos els ordinadors destinats a l'activitat ramadera equina en el supòsit de primera instal.lació com a explotació ramadera equina.  
2.4. Els costs generals, com ara honoraris de tècnics i estudis de viabilitat per a la primera instal.lació de l'explotació ramadera equina.  
2.5. Inversions destinades al compliment de normes mínimes d'introducció recent en matèria de medi ambient, higiene i benestar animal relacionades amb l'espècie equina, d'acord amb el que es preveu en l'article 4 del Reglament (CE) núm. 1/2004, de la Comissió, de 23 de desembre de 2003, i l'Orde de 21 de març de 2006, per la qual es regula l'ordenació zootècnica i sanitària de les explotacions equines, així com la seua inscripció en el registre d'explotacions ramaderes.  
3. Ajudes a petites i mitjanes empreses agràries equines dedicades a la transformació i comercialització de carn de cavall.  
3.1. Implantació de programes voluntaris de garantia de qualitat i sistemes documentals per a l'etiquetatge i la traçabilitat de les produccions a fi de millorar-ne la qualitat.   
3.2. Compra o arrendament amb opció de compra de maquinària, equips i ordinadors per a l'aplicació dels programes i sistemes documentals assenyalats en el punt anterior.  
3.3. Estudis de mercat i viabilitat, disseny de productes i pagament d'honoraris a assessors.  
3.4. Cursos de formació en l'àmbit de la producció, transformació i comercialització de carn de cavall en relació amb l'aplicació de sistemes de garantia de la qualitat i sistemes APPCC (anàlisi de perills i de punts de control crítics).  
3.5. Celebració i assistència a certàmens, fires i exposicions la finalitat dels quals siga el foment i la promoció de carn de cavall.   
4. Ajudes a petites i mitjanes empreses i altres institucions.  
4.1. Adequació i disseny de les instal.lacions i l'allotjament dels animals, zones de recreació i rutes eqüestres per a l'exercici de l'activitat.  
4.2. Primera compra d'animals i d'arnesos, selles de muntar i la resta de béns mobles d'ús específic directament relacionat amb la pràctica de l'activitat eqüestre, en empreses de turisme rural que desitgen oferir servicis a tercers amb èquids.  
4.3. Realització de cursos de formació per a professionals, en l'àmbit eqüestre.  
4.4. Exercici d'activitats eqüestres en l'àmbit escolar o amb fins terapèutics (hipoteràpia).  
4.5. Foment de l'equitació de base a les escoles, fundacions i centres formatius, com a activitat complementària a l'educacional, quan s'implante per primera vegada i en el marc d'un programa aprovat per l'autoritat competent.